Sale Sharks se Bok vir 3 weke geskors | Netwerk24
05 Desember 2019 09:32
Die Engelse klubspan Sale Sharks moet vir drie weke sonder die dienste van die Springbok-losvoorspeler Jean-Luc du Preez klaarkom nadat hy geskors is vir vuilspel.
Jean-Luc du Preez ontvang 'n rooikaart by die skeidsregter Luke Pearce. Foto: Getty Images
Du Preez (24) is Saterdag afgestuur in sy span se nederlaag met 13-20 teen die Worcester Warriors omdat hy 'n teenstander met die skouer geloop het.
Sy skouer het kontak gemaak met Graham Kitchener se gesig by 'n losskrum, met die Worcester-speler wat daarna mediese behandeling moes ontvang.
Du Preez het Woensdag voor 'n dissiplinêre komitee verskyn en skuld erken.
Hy sal twee Europese Kampioenebeker-kragmetings teen Exeter Chiefs asook 'n Engelse Premierliga-wedstryd teen Northampton Saints misloop.
Die voormalige Superrugby-staatmaker vir die Haaie mag terugkeer vir Sale se wedstryd teen Bath op 28 Desember.